**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL ATLEIDIMO NUO NEKILNOJAMOJO TURTO MOKESČIO MOKĖJIMO“ PROJEKTO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projektu siūloma suteikti nekilnojamojo turto mokesčio (toliau – NTM) lengvatą: UAB „PETAURA“ (įm.k. 141482786), vykdančią mažos parduotuvėlės veiklą, I. R. MADOS NAMAI, UAB (kodas 301741471), vykdančią meno dirbinių iš tekstilės gamybos ir prekybos veiklą, UAB „ŠIŠIONIŠKIS“ (kodas 141524979), vykdančią mažos kavinės veiklą, UAB „FRIEDRICHO PASAŽAS“ (kodas 140766513), vykdančią lauko kavinės ir mažų parduotuvėlių veiklą bei teikusią penkiuose nekilnojamojo turto objektuose sanitarinių mazgų, atitinkančių higienos normas, viešas paslaugas, UAB „EXAMODA“ (kodas 300151222), vykdančią mažų parduotuvėlių veiklą, UAB „BANDUŽIAI“ (kodas 140915067), kurios nuosavybės teise priklausančiose patalpose vykdoma kepyklėlės – konditerijos parduotuvės veikla, A.T. *(duomenys neskelbtini*) ir M.T. *(duomenys neskelbtini),* atlikusius pastatų fasado remonto darbus Klaipėdos miesto istorinėje dalyje.

Teikiamo sprendimo projekto tikslas ir uždaviniai – vadovaujantis Klaipėdos miesto savivaldybės tarybos sprendimu patvirtintomis NTM lengvatų teikimo tvarkomis ir jose nustatytais reikalavimais, priimti sprendimą dėl NTM lengvatų suteikimo asmenims, vykdantiems veiklą, susijusią su menu ir veiklą, skatinančią turizmą, bei atlikusiems pastatų fasado tvarkybos darbus Klaipėdos miesto istorinėje dalyje.

**2. Projekto rengimo priežastys ir kuo remiantis parengtas sprendimo projektas.**

Projekto rengimo priežastis – iš asmenų gauti prašymai suteikti NTM lengvatą.

Sprendimo projektas parengtas vadovaujantis Klaipėdos miesto savivaldybės tarybos 2010 m. liepos 29 d. sprendimu Nr. T2–200 „Dėl Nekilnojamojo turto mokesčio lengvatų Klaipėdos miesto istorinėse dalyse teikimo“ (pakeistas savivaldybės tarybos 2011 m. liepos 28 d. sprendimu Nr. T2–235, 2013 m. rugsėjo 25 d. sprendimu Nr.T2–225 ) patvirtintais NTM lengvatų teikimo tvarkos aprašais:

1. Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėse dalyse veiklą, skatinančią turizmą, tvarkos aprašo 2.4.1 p. – UAB „PETAURA“ (mažos parduotuvėlės veikla adresu Tiltų g. 19, Klaipėda);

2. Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėse dalyse veiklą, susijusią su menu, dailiaisiais amatais, etnografiniais verslais tvarkos aprašo 2.4. p. – I.R. MADOS NAMAI, UAB (meno dirbinių iš tekstilės gamybos ir mažmeninės prekybos jais veikla adresu Turgaus a. 17, Klaipėda);

3. Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėse dalyse veiklą, skatinančią turizmą, tvarkos aprašo 2.4.2 p. – UAB „ŠIŠIONIŠKIS“ (mažos kavinukės veikla adresu H.Manto g. 40A, Klaipėda);

4. Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėse dalyse veiklą, skatinančią turizmą, tvarkos aprašo 2.4.1, 2.4.2, 2.4.3, 2.4.7. – UAB „FRIEDRICHO PASAŽAS“ (mažų parduotuvėlių, lauko kavinės veikla bei sanitarinių mazgų, atitinkančių higienos normas, viešas paslaugų teikimas adresu Tiltų g. 26A, Klaipėda);

5. Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėse dalyse veiklą, skatinančią turizmą, tvarkos aprašo 2.4.1 p. – UAB „EXAMODA“ (mažų parduotuvėlių veikla adresais Didžioji Vandens g. 16-1 ir H.Manto g. 8, Klaipėda);

6. Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėse dalyse veiklą, skatinančią turizmą, tvarkos aprašo 2.4.3 p. – UAB „BANDUŽIAI“ (vykdoma kepyklėlės veikla adresu H.Manto g. 27-1, Klaipėda);

7. Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėse dalyse kompleksinį fasadų ar stogų tvarkymą arba įrengusiems mažosios architektūros ar puošybos elementus, tvarkos aprašo 2.2. p. – A.T. (pastato, adresu Vytauto g. 32, Klaipėda, fasado remonto darbai) ir M.S. (pastato, adresu S.Daukanto g. 21, Klaipėda, fasado remonto darbai).

Asmenys atitinka Klaipėdos miesto savivaldybės tarybos sprendimu patvirtintų NTM lengvatų teikimo tvarkų aprašų keliamus reikalavimus ir pateikė visus nurodytus dokumentus.

**3. Kokių rezultatų laukiama.**

Asmenims, vykdantiems Klaipėdos miesto istorinėse dalyse veiklą, susijusią su menu, dailiaisiais amatais, etnografiniais verslais ir veiklą, skatinančią turizmą, bei atlikusiems Klaipėdos miesto istorinėje dalyje pastato fasado tvarkymą nuosavomis lėšomis būtų suteikta mokestinė lengvata, tuo paremiant vystomą verslą Klaipėdos miesto istorinėse dalyse.

**4. Sprendimo projekto rengimo metu gauti specialistų vertinimai.**

Investicijų ir ekonomikos departamento Tarptautinių ryšių, verslo plėtros ir turizmo skyrius pateikė informaciją, kad aukščiau išvardinti asmenys, atitinka nereikšmingos pagalbos gavėjui keliamus reikalavimus ir jų vykdoma veikla atitinka patvirtintų NTM lengvatų teikimo tvarkų aprašų reikalavimus.

VšĮ „Klaipėdos turizmo ir kultūros informacijos centras“ 2014-09-16 pateikė išvadą, kad UAB „FRIEDRICHO PASAŽAS“ pateikė jiems informaciją, kad nuo 2014 m. sausio 2 d. teikia sanitarinių mazgų, atitinkančių higienos normas, viešas paslaugas adresu Tiltų g. 26A, Klaipėda ir pateikta informacija atitinka Aprašo reikalavimus.

2014 m. rugsėjo 10 d. įvyko Klaipėdos miesto savivaldybės administracijos Komisijos nekilnojamojo turto mokesčio lengvatų Klaipėdos miesto istorinėse dalyse nustatyti posėdis, kuriame įvertintas A.T. pateiktas prašymas ir dokumentai dėl NTM lengvatos suteikimo už atliktus pastato, esančio adresu Vytauto g. 32, Klaipėda, fasado remonto darbus. Posėdžio metu nutarta, kad pateikti dokumentai atitinka patvirtintos NTM lengvatų teikimo tvarkos aprašo reikalavimus ir fasado remonto darbai faktiškai atlikti. Atsižvelgiant į tai, Komisija nutarė pavesti parengti tarybos sprendimo projektą, kuriuo siūlyti suteikti asmeniui nekilnojamojo turto mokesčio lengvatą (2014-09-11 protokolas Nr. ADM1-241).

2014 m. spalio 07 d. įvyko Klaipėdos miesto savivaldybės administracijos Komisijos nekilnojamojo turto mokesčio lengvatų Klaipėdos miesto istorinėse dalyse nustatyti posėdis, kuriame įvertintas M.S. pateiktas prašymas ir dokumentai dėl NTM lengvatų suteikimo už atliktus pastato, esančio adresu S.Daukanto g. 21, Klaipėda, fasado remonto darbus. Posėdžio metu nutarta, kad pateikti dokumentai atitinka patvirtintos NTM lengvatų teikimo tvarkos aprašo reikalavimus ir fasado remonto darbai faktiškai atlikti. Atsižvelgiant į tai, Komisija nutarė pavesti parengti tarybos sprendimo projektą, kuriuo siūlyti suteikti M.S. nekilnojamojo turto mokesčio lengvatą (2014-10-07 protokolas Nr. ADM1-258).

**5. Išlaidų sąmatos, skaičiavimai, reikalingi pagrindimai ir paaiškinimai.**

1. UAB „PETAURA“ su prašymu pateikė 2013 metų NTM deklaraciją, kurioje už negyvenamąją patalpą – parduotuvę, adresu Tiltų g. 19, Klaipėda deklaravo NTM sumą 3960 Lt (495000 Lt mokestinė vertė x 0,8 %). Lengvatos dydis – 50 proc., t.y. **1980 Lt.**

2. I.R. MADOS NAMAI, UAB su prašymu pateikė 2013 metų NTM deklaraciją, kurioje už negyvenamąją patalpą, adresu Turgaus a. 17, Klaipėda, deklaravo NTM sumą – 3368 Lt (421000 Lt mokestinė vertė x 0,8 %), tai 40 proc. dalies sudaro 1347 Lt. Lengvatos dydis – 100 proc., t.y. **1347 Lt.**

3. UAB „ŠIŠIONIŠKIS“ su prašymu pateikė 2013 metų NTM deklaraciją, kurioje už negyvenamąsias patalpas – parduotuvę, adresu H.Manto g. 40A deklaravo NTM sumą 3960 Lt (297000 Lt + 124000 Lt mokestinės vertės) x 0,8 %). Lengvatos dydis – 30 proc., t.y. **1010 Lt.**

4. UAB „Friedricho pasažas“ su prašymu pateikė 2013 metų NTM deklaraciją, kurioje už Klaipėdos miesto savivaldybėje esantį nekilnojamąjį turtą deklaravo 60830 Lt NTM sumą. Už nekilnojamąjį turtą adresu H.Manto g. 5, Klaipėda, apskaičiuota NTM suma 6736 Lt (842000 Lt mokestinė vertė x 0,8 %). Lengvatos dydis – 30 proc., t.y. **2021 Lt**. Už nekilnojamąjį turtą adresu Tiltų g. 26 A, Klaipėda, kuriam gali būti pritaikoma NTM lengvata, apskaičiuota NTM suma – 5624 Lt (249000 Lt + 222000 Lt + 232000 Lt mokestinės vertės x 0,8 %). Lengvatos dydis – 50 proc., t.y. **2812 Lt**. Už penkiuose nekilnojamojo turto objektuose (restorane, smuklėje, vyninėje, picerijoje, kavos arbatos namuose) teiktas viešąsias sanitarinių mazgų paslaugas apskaičiuota NTM lengvatos suma – **3000 Lt** (5 vnt. x 600 Lt). Iš viso UAB „FRIEDRICHO PASAŽAS“ NTM lengvatos suma – **7833 Lt.**

5.UAB „EXAMODA“ su prašymu pateikė 2013 metų NTM deklaraciją, kurioje už negyvenamąsias patalpas – parduotuves, adresais Didžioji Vandens g. 16-1 ir Mažvydo al. 4/ H.Manto g. 8, Klaipėda deklaravo NTM sumą 2736 Lt ir 2224 Lt (342000 Lt mokestinė vertė x 0,8 % ir 278000 Lt x 0,8 %). Lengvatos dydis – 50 proc. ir 30 proc., t.y. **1368 Lt** ir **667 Lt, iš viso 2035 Lt.**

6. UAB „BANDUŽIAI“ su prašymu pateikė 2013 metų NTM deklaraciją, kurioje už Klaipėdos miesto savivaldybėje esantį nekilnojamąjį turtą deklaravo **81184 Lt** NTM sumą. Nekilnojamojo turto adresu H. Manto g. 27-1, Klaipėda mokestinė vertė 6775000 Lt, apskaičiuotas NTM mokestis už visą patalpų plotą (2316,37 m2 ) sudaro 54200 Lt (6775000 Lt mokestinė vertė x 0,8 %). Pagal dokumentus nustatyta, kad kepyklėlės – konditerijos parduotuvės veiklai naudojama 366 m2 patalpų ploto, tai apskaičiuota už šį plotą NTM suma sudaro – 8564 Lt (54200 Lt : 2316,37 m2 x 366 m2 ). Lengvatos dydis – 30 proc., t.y. **2569** **Lt.**

7. A.T. atliko pastato fasado remonto darbus už 42803,21 Lt (be PVM). Komisija nekilnojamojo turto mokesčio lengvatų Klaipėdos miesto istorinėje dalyje nustatyti 2014 m. rugsėjo 10 d. posėdžio metu tinkamomis pastato fasado remonto išlaidomis kompensuoti pripažino 32019 Lt (be PVM). Pagal tarybos sprendimu patvirtintą tvarkos aprašą, A.T. galimas lengvatas dydis – 30 % nuo atliktų darbų vertės be PVM, bet ne daugiau kaip už trejus metus deklaruotos /deklaruotinos nekilnojamojo turto mokesčio sumos, t.y. 30 proc. sudarytų 9606 Lt (32019 Lt x 30 proc.), bet A.T deklaruotas/ deklaruotinas NTM už minėtą pastatą atitinkamą laikotarpį sudaro **6766 Lt.**

8. M.S. atliko pastato fasado remonto darbus už 82258,69 Lt (be PVM). Komisija nekilnojamojo turto mokesčio lengvatų Klaipėdos miesto istorinėje dalyje nustatyti 2014 m. spalio 7 d. posėdžio metu tinkamomis pastato fasado remonto išlaidomis kompensuoti pripažino 81100 Lt (be PVM). Pagal tarybos sprendimu patvirtintą tvarkos aprašą, M.S. galimas lengvatas dydis – 30 % nuo atliktų darbų vertės be PVM, bet ne daugiau kaip už trejus metus deklaruotos /deklaruotinos nekilnojamojo turto mokesčio sumos, t.y. 30 proc. sudarytų 24330 Lt (8110 Lt x 30 proc.), bet M.S. deklaruotas/ deklaruotinas NTM už minėtą pastatą už trejų metų laikotarpį sudaro **21360 Lt.**

**6. Lėšų poreikis sprendimo įgyvendinimui.**

Pagal šį tarybos sprendimą dėl asmenims suteiktų NTM lengvatų Klaipėdos miesto savivaldybė į biudžetą negaus **44900 Lt** NTM pajamų.

**7. Galimos teigiamos ar neigiamos sprendimo priėmimo pasekmės.**

Teigiamos sprendimo priėmimo pasekmės – galimybė paremti asmenis, vykdančius Klaipėdos miesto istorinėje dalyje veiklą, skatinančią turizmą, susijusią su menu ir atlikusiems Klaipėdos miesto istorinėse dalyse pastato fasado remonto darbus. Neigiamos pasekmės nurodytos šio aiškinamojo rašto 6 dalyje.

PRIDEDAMA. Pateiktų prašymų kopijos, Investicijų ir ekonomikos departamento Tarptautinių ryšių, verslo plėtros ir turizmo skyriaus pateiktos išvados dėl veiklos atitikimo, 2014 m. rugsėjo 10 d. ir 2014 m. spalio 7 d. Komisijos nekilnojamojo turto mokesčio lengvatų Klaipėdos miesto istorinėse dalyse nustatyti posėdžių protokolai Nr. ADM1-241 ir Nr. ADM1-258, 28 lapai.

Mokesčių skyriaus vedėja Jolanta Uptienė